แบงก์ไทยดิ้นแก้เกมสหรัฐ
ร้องภาครัฐดูแลกม.รายงานข้อมูล
18 ธ.ค. 2555

ร้องภาครัฐดูแลกม.รายงานข้อมูล
สมาคมธนาคารไทยเล็งยื่นข้อเสนอภาครัฐแก้กฎหมายรับเกณฑ์ FATCA ของสหรัฐ หวั่นถูกรีดภาษี 30% ทำไม่ได้อาจยกเลิกบริการลูกค้ามะกัน
นายธวัชชัย ยงกิตติกุล เลขาธิการ สมาคมธนาคารไทย เปิดเผยว่า สมาคมได้จัดตั้งคณะทำงานพิเศษขึ้นมาเพื่อศึกษาผลกระทบจากกฎหมายการรายงานข้อมูลการลงทุนในต่างประเทศของสหรัฐ (Foreign Account Tax Compliance Act : FATCA) ที่จะมีผลบังคับใช้ในปี 2557 ซึ่งกำหนดให้ธนาคารพาณิชย์ทั่วโลกต้องแจ้งข้อมูลการลงทุนของธุรกิจและบุคคลสัญชาติอเมริกันให้กับกรมสรรพากรสหรัฐ หากสถาบันการเงินรายใดไม่ให้ความร่วมมือจะถูกหักภาษี ณ ที่จ่าย 30% จากเงินลงทุนที่อยู่ในสหรัฐ 
“เรื่องนี้เชื่อว่าเราคงไม่มีทางเลือก เพราะแบงก์ไทยเข้าไปลงทุนและมีเงินไหลเข้าออกสหรัฐเยอะ ถ้าถูกเก็บภาษีจะเสียหายเยอะมาก แต่ตอนนี้ไทยยังทำไม่ได้ เพราะติดเรื่องกฎหมายในการเผยแพร่ข้อมูลส่วนบุคคลของลูกค้า ซึ่งเป็นเรื่องที่ภาครัฐต้องเร่งดำเนินการให้ทันในปี 2556 เช่นเดียวกับกรณี FATF ถ้าไม่ร่วมมือกับเขามีอีกทางเลือกคือต้องปิดบัญชีอเมริกันทั้งหมด” นายธวัชชัย กล่าว
ทั้งนี้ สมาคมคาดว่าจะสามารถสรุปผลการศึกษาเพื่อส่งให้กรมสรรพากรไทย และจะยื่นข้อเสนอให้ภาครัฐเร่งหามาตรการรับมือต่อปัญหาดังกล่าว ได้แก่ 1.ขอให้รัฐบาลเร่งออกกฎหมายรองรับเกี่ยวกับการรายงานข้อมูลส่วนบุคคลของลูกค้า 2.ขอให้ภาครัฐเข้ามาเป็นผู้ลงนามในสัญญาความร่วมมือแทนการลงนามเป็นรายสถาบันการเงิน เพื่อเพิ่มอำนาจต่อรอง 
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า การบังคับใช้กฎหมายฉบับนี้ของสหรัฐ อาจทำให้ธนาคารไทยบางแห่งตัดสินใจยกเลิกหรือปรับเปลี่ยนการให้บริการลูกค้าบุคคลสัญชาติอเมริกันไปเลย เพื่อตัดปัญหา สำหรับธนาคารกสิกรไทยจะขอประเมินก่อนว่าสามารถปรับรูปแบบบริการได้หรือไม่ เนื่องจากปัจจุบันลูกค้าบุคคลสัญชาติอเมริกันมีจำนวนไม่มาก